Ким Бутин

Ким Бутин (родена на 16 декември 1994 година) — канадска брза лизгачка на кратки патеки. Бутин освоила сребро на 1.000 метри и бронза во трката на 500 и 1.500 метри на Зимските олимписки игри 2018 во Пјонгчанг, Кореја. Таа била првата канадска лизгачка на кратки патеки што освоила три индивидуални олимписки медали на една олимпијада и првата Канаѓанка што освоила олимписки медал во трката на 1.500 метри. Како резултат на нејзиниот настап со три медали, таа била именувана за носител на знамето на Канада на церемонијата на затворање на Зимските олимписки игри во 2018 година. Бутин, исто така, освоила светски првенства за јуниори и сениори и медали од Светскиот куп. 

На 3 ноември 2019 година, таа поставила нов светски рекорд од 41,936 секунди во трката на 500 метри за жени, станувајќи првата жена што извозела 500 метри за помалку од 42 секунди. 

 Кариера 

 Зимски олимписки игри 2018 
Бутин учествувала како дел од канадскиот тим на Зимските олимписки игри 2018. Таа завршила на четвртото место во трката на 500 метри за жени, но по дисквалификацијата од страна на судијата на Јужнокорејката Чои Мин-џонг, која заврши втора во фото-финиш, на Бутин ѝ била доделена бронзата. Извештаите првично сугерирале дека дисквалификацијата се должи на контакт со победничката на трката, Аријана Фонтана, но подоцна било наведено дека се должи на претходен контакт со Бутин. Следниот ден било објавено дека Бутин добивала негативни коментари од Јужнокорејци, вклучително и смртни закани. Канадскиот олимписки комитет ги сфатил заканите многу сериозно, а Кралската канадска коњичка полиција ги истражувала инцидентите. Тоа било емотивно и болно искуство за лизгачката, а по добивањето на медалот, таа била фотографирана во солзи. Подоцна за сето тоа изјавила дека „Беше доста тешко. Јас сум чувствителна личност“.

 Наводи 

Категорија:Освојувачи на медали на Зимските олимписки игри 2026
Категорија:Освојувачи на медали на Зимските олимписки игри 2022
Категорија:Освојувачи на медали на Зимските олимписки игри 2018
Категорија:Живи луѓе
Категорија:Родени во 1994 година
Категорија:Натпреварувачи во брзо лизгање на Зимските олимписки игри 2022
Категорија:Натпреварувачи на Зимските олимписки игри 2026
Категорија:Натпреварувачи на Зимските олимписки игри 2018